**МИНИСТЕРСТВО НА ЗЕМЕДЕЛИЕТО И ХРАНИТЕ**

Проект

**Наредба за изменение и допълнение на Наредба № 6 от 2007 г. за условията и реда за пасищно отглеждане на свине от източнобалканската порода и нейните кръстоски** (обн., ДВ, бр. 29 от 2007 г.; доп., бр. 3 от 2011 г.; изм. и доп., бр. 65 от 2017 г. и бр. 5 от 2020 г.)

**§ 1.** В наименованието на наредбата думата „източнобалканската“ се заменя с „Източнобалканската“.

**§ 2.** В чл. 2 се правят следните изменения и допълнения:

1. В ал. 1 думата „източнобалканската“ се заменя с „Източнобалканската“;

2. Създават се ал. 3, 4 и 5:

„(3) Отглеждането на свине от Източнобалканската порода по реда на тази наредба извън териториите по ал. 1 се допуска за запазване на генофонда на породата след получаване на писмено разрешение от изпълнителният директор на Българската агенция по безопасност на храните в зависимост от епизоотичната обстановка по отношение на заразните болести по свинете и след писмено съгласуване с директора на Изпълнителната агенция по селекция и репродукция в животновъдството.

(4) За издаване на разрешение за отглеждане собственикът на обекта подава до директора на съответната ОДБХ по местонахождение заявление по образец утвърден от изпълнителния директор на БАБХ.

(5) След извършена проверка на място от официалния ветеринарен лекар и след получаване на становище от ИАСРЖ, директорът на ОДБХ в срок от 30 работни дни от датата на подаване на заявлението по ал. 4 издава разрешение за отглеждане или постановява мотивиран отказ.“.

**§ 3.** В чл. 3 се правят следните изменения и допълнения:

1. В ал. 1 думата „източнобалканската“ се заменя с „Източнобалканската“, а след „условия“ се добавя „включително на открито в оградени терени“;

2. В ал. 2 думата „източнобалканските“ се заменя с „Източнобалканските“,

3. В ал. 3 думата „източнобалканската“ се заменя с „Източнобалканската“,

4. В ал. 4 думата „източнобалкански“ се заменя с „Източнобалкански“, а числото „2,5“ се заменя с „1“.

**§ 4.** В чл. 4 думите „отглеждани при пасищни условия“ се заличават.

**§ 5.** Член 5 се изменя така:

„Чл. 5. (1) Животновъдните обекти за отглеждане на свине от Източнобалканската порода и нейните кръстоски се регистрират по реда на чл. 137 от ЗВД. Към заявлението за регистрация се прилага копие от документ за собственост или друг документ, доказващ правото на ползване или владение на обекта, или на имота, върху който е разположен обектът. За горските територии - държавна собственост, договор за наем по реда на чл. 43 ЗГ със съответното държавно предприятие по чл. 163 ЗГ.

(2) Собствениците на обекти:

1. водят и съхраняват документация за:

а) новородените, закланите, откраднатите, убитите, умрелите, продадените, придобитите, идентифицирани, транспортирани или придвижени животни;

б) развъдна дейност.

2. съхраняват всички документи от проверките, извършени от Българската агенция по безопасност на храните (БАБХ) на животните;

3. спазват изискванията на чл. 132, ал. 1, т. 4, 4а, 4б, 5, 6 и 7 от ЗВД;

4. водят регистър съгласно чл. 132, ал. 1, т. 8 от ЗВД;

5. поддържат ежедневно хигиената чрез почистване в обектите, без да предизвикват стрес при животните;

6. извършват редовно механично почистване на помещенията;

7. извършват редовно механично почистване и дезинфекция на съоръженията и инвентара;

8. осигуряват на животните:

а) защита върху здравословно състояние от неблагоприятни атмосферни влияния, хищници и други вредни въздействия;

б) достъп до достатъчно фураж и вода за пиене.

9. изготвят индивидуален план за биосигурност, който включва най-малко изискванията, в приложение № 2, с определяне на критичните контролни точки в обекта, процедури за тяхното управление и план за прилагане на спешни мерки при констатиране на заразна болест, одобрени от директора на съответната Областна дирекция по безопасност на храните (ОДБХ).“.

**§ 6.** В чл. 6след думата „отглеждане“ се добавя„включително в оградени терени“, а „източнобалкански“ се заменя с „Източнобалкански“.

**§ 7.** В чл. 8, ал. 1 след думата „отглеждане“ се добавя „включително на открито в оградени терени“, а „източнобалкански“ се заменя с „Източнобалкански“.

**§ 8.** Наименованието на Раздел III се изменя така: „Ветеринарномедицински и зоохигиенни изисквания към обектите за отглеждане на Източнобалкански свине и техните кръстоски“

**§ 9.** В чл. 9 се правят следните изменения и допълнения:

1. В ал. 1 думите „На определения пасищен район“ се заменят с „В определения пасищен район, включително в оградените терени“, след „двойни заграждения“ се добавя „които не позволяват излизането на свинете и“, а след думата „условия“ се добавя „изграждат се съоръжения и се осигурява инвентар“.

2. Алинея 2, 3 и 4 се изменят така:

„(2) Използваните съоръжения и инвентар по ал. 1 са изградени от материали и по начин, позволяващи цялостно и ефективно почистване, дезинфекция и дезинсекция.“

(3) Оградените терени на открито за отглеждане на свинете:

1. са оградени с ограда, състояща се от мрежа и електропастир, които не позволяват излизането на животните извън оградената територия;

2. имат вход, който разполага с оборудване и място за измиване и дезинфекция на хора и транспортни средства;

3. разполагат с временни двойни заграждания по чл. 9, ал. 1;

4. използваните съоръжения и инвентар отговарят на изискванията на чл. 9, ал. 2;

5. разполагат с филтър за смяна на работното облекло, оборудван с вана за измиване и дезинфекция на обувките и съоръжение за дезинфекция на ръцете на входа на обекта;

6. имат помещение или място на изхода с необходимото оборудване, различно от това по т. 2 за почистване, измиване и дезинфекция на транспортни средства;

7. имат място/съоръжения за предварително съхранение и обеззаразяване на тор, торови течности и технологични води за не по-малко от 40 дни; животновъдни обекти, разположени в нитратно уязвимите зони, спазват изискванията на Програмата от мерки за ограничаване и предотвратяване на замърсяването с нитрати от земеделски източници в уязвимите зони в изпълнение на Наредба № 2 от 2007 г. за опазване на водите от замърсяване с нитрати от земеделски източници (обн. ДВ. бр. 27 от 2008 г.).“

(4) Нови животновъдни обекти се изграждат на отстояния от 10 км. от фамилна и индустриална ферма за отглеждане на свине, съществуващи обекти за отглеждане на Източнобалкански свине и заградена територия за отглеждане на космат дивеч, като разстоянието между животновъдните обекти се измерва между оградите.“

**§ 10**. В чл. 10 ал. 1 след думата „отглеждане“ се добавя „включително на открито в оградени терени“, а „източнобалкански“ се заменя с „Източнобалкански“.

**§ 11.** Член 13 се отменя.

**§ 12.** В чл. 14, т. 1 съюзът „или“ се заменя с „и“.

**§ 13.** В чл. 16, т. 3, буква „в“ думата „животните“ се заменя с „обекта“.

**§ 14**. В чл. 17 се правят следните изменения и допълнения:

а) в т. 1 и 2 след думата „свине“ се добавя „включително на открито в оградени терени“;

б) в т. 4 думите „места за загробване на животни“ се заменят с „терени за обезвреждане на странични животински продукти и на продукти, получени от тях, извън обектите, регистрирани в ОДБХ“;

в) създава се т. 10:

„10. застрояване по смисъла на чл. 12, ал. 1 от Закона за устройство на територията.“.

**§ 15.** В допълнителните разпоредби, в § 1 се правят следните изменения и допълнения:

1. В т. 3 думата „източнобалкански“ се заменя с „Източнобалкански“, след „район“ се добавя „включително оградените терени за отглеждане на открито“, а думите „трупосъбирателен пункт“ се заменят с „обособено място или контейнер за съхранение на трупове.“.

2. В т. 7 навсякъде думата „източнобалканската“ се заменя с „Източнобалканската“, а думите „тип индустриални ферми, фамилни ферми тип А и тип Б по смисъла на § 1, т. 42, 43 и 44“ се заменят с „индустриални и фамилни ферми по смисъла на § 1, т. 30 и 43“.

3. Точка 8 се отменя.

**§ 16.** В Приложение № 1 към чл. 2, ал. 1 в наименованието след думата „условия“ се добавя „включително на открито в оградени терени“.

**§17.** Създава се ново Приложение № 2 към чл. 5, ал. 1, т. 9:

„Приложение № 2

към чл. 5, ал. 1, т. 9

Минимални изисквания към индивидуалния план за биосигурност

1. карантиниране на новозакупени животни за минимум 21 дни;

2. редовно почистване, измиване и дезинфекция на съоръженията, в които се отглеждат свинете и инвентара;

3. извършване на дезинфекция на превозни средства;

4. извършване на дератизация и дезинсекция в съответствие с технологичните изисквания;

5. използване на индивидуално облекло и обувки по време на престой в съоръжението, където се отглеждат свинете, или осигуряване на измиването на дрехите и измиването и дезинфекцията на обувките веднага след напускане на съоръжението;

6. обезвреждане на трупове, твърд тор, суспензия и отпадъчни води;

7. в обекта да се допускат само превозни средства превозващи свине или фураж, които трябва да бъдат почистени, измити и дезинфекцирани веднага след разтоварването.“

**§ 18.** В Приложение № 4 към чл. 6 съкращението „ЕГН“ се заменя с „БУЛСТАТ/ЕИК“.

**§ 19.** В останалите текстове на наредбата думите „източнобалкански“ и „източнобалканската“ се заменят съответно с „Източнобалкански“ и „Източнобалканската“ и „Източнобалканските“.

**ЗАКЛЮЧИТЕЛНА РАЗПОРЕДБА**

**§ 20.** Наредбата влиза в сила от деня на обнародването ѝ в „Държавен вестник“.

**Кирил вътев**

*Министър на земеделието и храните*